**Lietuvos Respublikos socialinės apsaugos ir darbo ministerija**

|  |
| --- |
| **SUBSIDIJOS DARBO UŽMOKESČIUI FIKSUOTŲJŲ ĮKAINIŲ NUSTATYMO TYRIMO ATASKAITA** |
| 2016 m. lapkričio 28 d. |

1. **ĮVADAS**

Subsidijos darbo užmokesčiui fiksuotųjų įkainių nustatymo tyrimo metu siekiama nustatyti fiksuotuosius įkainius, kurie būtų naudojami įgyvendinant projektus, kuriuos planuojama finansuoti pagal 2014–2020 m. Europos Sąjungos fondų investicijų veiksmų programos, patvirtintos Europos Komisijos 2014 m. rugsėjo 8 d. sprendimu Nr. C(2014)6397, 7 prioriteto „Kokybiško užimtumo ir dalyvavimo darbo rinkoje skatinimas“ 7.3.1 konkretaus uždavinio „Padidinti gyventojų, ypač ilgalaikių ir nekvalifikuotų bedarbių bei neįgaliųjų užimtumą“ priemonę Nr. 07.3.1-ESFA-V-401 „Bedarbių integracija į darbo rinką“.

Šie fiksuotieji įkainiai nustatomi siekiant supaprastinti iš 2014–2020 m. Europos Sąjungos fondų investicijų veiksmų programos Europos socialinio fondo lėšų bendrai finansuojamų projektų, susijusių su įdarbinimo rėmimo priemonėmis – įdarbinimu subsidijuojant ir darbo įgūdžių įgijimo rėmimu, administravimą. Taikant šiuos fiksuotuosius įkainius pareiškėjams bus lengviau planuoti projekto išlaidas rengiant paraiškas, o projektų vykdytojams paprasčiau atsiskaityti už projekto lėšų panaudojimą.

Tyrime naudojamos sąvokos:

**Subsidija darbo užmokesčiui** – įgyvendinant konkrečias įdarbinimo priemones (įdarbinimas subsidijuojant ir darbo įgūdžių įgijimo rėmimas) darbdaviams, įdarbinusiems teritorinės darbo biržos siųstus asmenis, mokama subsidija darbo užmokesčiui, nurodytam įdarbinto asmens darbo sutartyje, ir nuo šio darbo užmokesčio apskaičiuotoms draudėjo privalomojo valstybinio socialinio draudimo įmokoms iš dalies kompensuoti.

**Projekto dalyvis** – asmuo, kuris dalyvauja projektų, susijusių su įdarbinimo rėmimo priemonėmis – įdarbinimu subsidijuojant ir darbo įgūdžių įgijimo rėmimu, veiklose bei naudojasi įdarbinimo rėmimo priemonėmis.

**Projektai** – Lietuvos darbo biržos prie Socialinės apsaugos ir darbo ministerijos 2007–2013 m. finansavimo laikotarpiu įgyvendinti projektai Nr. VP1-1.2-SADM-01-V-10-002 „Integravimo į darbo rinką skatinimas“ ir Nr. VP1-1.2-SADM-01-V-14-001 „Pagalba įsidarbinant“ bei 2014–2020 m. finansavimo laikotarpiu įgyvendinti projektai Nr. 07.3.1-ESFA-V-401-01-0001 „Ilgalaikių bedarbių įdarbinimo rėmimas“ ir Nr. 07.3.1-ESFA-V-401-01-0002 „Nekvalifikuotų asmenų kompetencijų didinimas“.

Tyrimas atliekamas šiais etapais:

1. Atlikta teisės aktų, reglamentuojančių darbo ieškančių asmenų užimtumo rėmimą, analizė;
2. Surinkti ir išanalizuoti su tyrimo objektu susijusių projektų istoriniai ir Lietuvos statistikos departamento duomenys;
3. Naudojant statistinę analizę nustatyti Subsidijos darbo užmokesčiuifiksuotųjų įkainių dydžiai. Statistinė duomenų analizė atlikta naudojant *IBM SPSS statistics* programą;
4. Aprašytas tyrimu nustatytų fiksuotųjų įkainių taikymas.

Tyrimą atliko viešoji įstaiga Europos socialinio fondo agentūra.

**II. TYRIMO METODIKA**

**II.1. Tyrimo prielaidos ir duomenų šaltiniai**

Šiuo metu galioja Lietuvos Respublikos užimtumo rėmimo įstatymas, tačiau 2016 m. birželio 21 d. buvo priimtas naujas Lietuvos Respublikos užimtumo įstatymas (toliau – Užimtumo įstatymas), kuris įsigalioja nuo 2017 m. liepos 1 d. Kadangi abiejų įstatymų nuostatos, aktualios priemonei Nr. 07.3.1-ESFA-V-401, nesiskiria, o šiuo tyrimu nustatytus fiksuotuosius įkainius planuojama naudoti projektuose, kurie bus pradėti įgyvendinti 2017 m., todėl toliau tyrime buvo nagrinėjamos naujo Užimtumo įstatymo nuostatos. Taip pat nepriklausomai nuo to, kad keičiasi įstatymai, tyrimu nustatomas fiksuotasis įkainis taikomas galiojant abiems įstatymams, nebent būtų pakeistos šiai priemonei aktualios Užimtumo įstatymo nuostatos iki jo įsigaliojimo.

Remiantis Užimtumo įstatymo 41 straipsnio nuostatomis nuo 2017 m. sausio 1 d. bus remiamos dvi įdarbinimo priemonės:

1. įdarbinimas subsidijuojant, kurio tikslas yra įdarbinti teritorinės darbo biržos siųstą asmenį negrąžintinai kompensuojant darbdaviui dalį šio asmens darbo užmokesčio išlaidų. Įgyvendinant šią priemonę darbdaviams mokama subsidija darbo užmokesčiui.
2. darbo įgūdžių įgijimo rėmimas, kuris organizuojamas asmenims tiesiogiai darbo vietoje trūkstamiems darbo įgūdžiams įgyti. Įgyvendinant šią priemonę darbdaviui mokama subsidija darbo užmokesčiui, o kai darbdavio paskirti atsakingi asmenys darbo įgūdžių įgijimui organizuoti skiria daugiau kaip 20 procentų savo darbo laiko, darbdaviams gali būti iš dalies kompensuojamos darbo įgūdžių įgijimo tiesiogiai darbo vietoje organizavimo išlaidos.

Atsižvelgiant į tai, kad naujame Užimtumo įstatyme nustatytos dvi remiamo įdarbinimo priemonės, buvo analizuojami dviejų 2007–2013 m. finansavimo laikotarpiu įgyvendintų projektų ir dviejų 2014–2020 m. finansavimo laikotarpiu įgyvendinamų projektų konkrečių įdarbinimo priemonių – įdarbinimo subsidijuojant ir darbo įgūdžių įgijimo rėmimo – duomenys:

1. Projekto Nr. VP1-1.2-SADM-01-V-10-002 „Integravimo į darbo rinką skatinimas“, kuris buvo įgyvendinamas nuo 2011 m. rugpjūčio 12 d. iki 2014 m. liepos 22 d., veikloje Nr. 1.1.2. „Įdarbinimas subsidijuojant“, kuri buvo įgyvendinama nuo 2011 m. liepos mėn. iki 2013 m. sausio mėn., dalyvavusių 13 227 projekto dalyvių 79 377 subsidijų darbo užmokesčiui duomenys, ir veikloje Nr. 1.1.3. „Darbo įgūdžių įgijimo rėmimas“, kuri buvo įgyvendinama nuo 2011 m. liepos mėn. iki 2013 m. sausio mėn., dalyvavusių 3 976 projekto dalyvių 23 052 subsidijų darbo užmokesčiui duomenys;
2. Projekto Nr. VP1-1.2-SADM-01-V-14-001 „Pagalba įsidarbinant“, kuris buvo įgyvendinamas nuo 2013 m. liepos 17 d. iki 2015 m. sausio 26 d., veikloje Nr. 1.1.1. „Darbo įgūdžių įgijimo rėmimas“, kuri buvo įgyvendinama nuo 2013 m. liepos mėn. iki 2014 m. rugpjūčio mėn., dalyvavusių 1 538 projekto dalyvių 9 307 subsidijų darbo užmokesčiui duomenys, ir veikloje Nr. 1.1.2. „Įdarbinimas subsidijuojant“, kuri buvo įgyvendinama nuo 2013 m. liepos mėn. iki 2014 m. rugpjūčio mėn., dalyvavusių 6 181 projekto dalyvių 33 380 subsidijų darbo užmokesčiui duomenys;
3. Projekto Nr. 07.3.1-ESFA-V-401-01-0001 „Ilgalaikių bedarbių įdarbinimo rėmimas“, kuris pradėtas įgyvendinti nuo 2014 m. rugpjūčio mėn. ir dar nėra užbaigtas, veikloje Nr. 1.1 „Ilgalaikių bedarbių ir ilgą laiką nedirbusių, t. y. iki įsiregistravimo teritorinėje darbo biržoje nedirbusių 2 metus ir ilgiau, asmenų kvalifikacijos įgijimo, kompetencijų tobulinimo, trūkstamų darbo įgūdžių įgijimo ir integravimo į darbo rinką didinimas“ (Fiziniai rodikliai Nr. 1.1.2 „Registruoti TDB ilgalaikiai bedarbiai ir ilgą laiką nedirbę, t.y. iki įsiregistravimo teritorinėje darbo biržoje nedirbę 2 metus ir ilgiau asmenys, įtraukti į darbo įgūdžių įgijimo rėmimą“ ir Nr. 1.1.3 „Registruoti TDB ilgalaikiai bedarbiai ir ilgą laiką nedirbę, t.y. iki įsiregistravimo teritorinėje darbo biržoje nedirbę 2 metus ir ilgiau asmenys, įtraukti į įdarbinimą subsidijuojant“), kuri pradėta įgyvendinti nuo 2014 m. rugpjūčio mėn., dalyvavusių 5 129 projekto dalyvių, kurie pradėjo veikloje dalyvauti nuo 2014 m. rugpjūčio mėn. ir baigė ne vėliau kaip 2016 m. gegužės mėn., 25 530 subsidijų darbo užmokesčiui duomenys (20 061 subsidijos darbo užmokesčiui skirtos įdarbinimui subsidijuojant, 5 469 subsidijos darbo užmokesčiui skirtos darbo įgūdžių įgijimo rėmimui);
4. Projekto Nr. 07.3.1-ESFA-V-401-01-0002 „Nekvalifikuotų asmenų kompetencijų didinimas“, kuris pradėtas įgyvendinti nuo 2015 m. rugpjūčio mėn. ir dar nėra užbaigtas, veikloje Nr. 1.1 „Nekvalifikuotų bedarbių kvalifikacijos įgijimo, kompetencijų tobulinimo, trūkstamų darbo įgūdžių įgijimo ir integravimo į darbo rinką didinimas“ (Fizinis rodiklis Nr. 1.1.3 „Profesinio mokymo ir neformalaus švietimo dalyviai, įtraukti į darbo įgūdžių įgijimo rėmimą“), kuri pradėta įgyvendinti nuo 2014 m. rugpjūčio mėn., dalyvavusių 1 823 projekto dalyvių, kurie pradėjo veikloje dalyvauti nuo 2014 m. spalio mėn. ir baigė ne vėliau kaip 2016 m. balandžio mėn., 8 659 subsidijų darbo užmokesčiui duomenys.

 Analizuojant projektų patirtas išlaidas, į tyrimą buvo įtrauktos tik tos išlaidos, kurios nagrinėjamu laikotarpiu buvo pripažintos tinkamomis. Projektų istoriniai duomenys buvo gauti iš projektų vykdytojų su mokėjimo prašymais pateiktų suvestinių išmokėtų subsidijų darbo užmokesčiui išlaidų pažymų. Projektų istoriniai duomenys buvo naudojami apskaičiuoti, kokia dalis projektų dalyvių gavo minimalų darbo užmokestį bei nustatyti vidutines darbo įgūdžių įgijimo tiesiogiai darbo vietoje organizavimo išlaidas. Detali projektų patirtų išlaidų informacija pateikta 1 priede.

 Projektų istoriniai duomenys apie projektų dalyviams priskaičiuotą darbo užmokestį bei darbdaviams išmokėtas subsidijas darbo užmokesčiui nebuvo naudojami nustatyti subsidijų darbo užmokesčiui dydžius, kadangi per pastaruosius metus keitėsi teisės aktai, pagal kuriuos nustatomas minimalus darbo užmokestis, pareigybių koeficientų ir priedų ribos biudžetinių įstaigų darbuotojams, po euro įvedimo keitėsi bazinės mėnesinės algos dydis, o remiantis Lietuvos statistikos departamento duomenimis vidutinis darbo užmokestis kito, todėl projektų istoriniai duomenys nėra tinkami vidutiniam darbo užmokesčiui ir atitinkamai subsidijoms darbo užmokesčiui nustatyti.

 Kadangi įgyvendinant Užimtumo įstatyme įvardintas remiamojo įdarbinimo priemones, subsidija darbo užmokesčiui mokama visiems darbdaviams, įdarbinusiems teritorinės darbo biržos siųstus asmenis, nepriklausomai nuo sektoriaus bei teisinio statuso, tinkamiausias būdas universaliems, patikimiems ir nesudėtingai atnaujinamiems fiksuotiesiems įkainiams nustatyti – vadovautis Lietuvos statistikos departamento oficialiosios statistikos portale <http://osp.stat.gov.lt/> skelbiamais darbo užmokesčio Lietuvos Respublikos ūkyje (šalies ūkyje su individualiosiomis įmonėmis) vidutiniais dydžiais.

 Lietuvos statistikos departamento oficialiosios statistikos portale yra skelbiami ketvirtiniai ir metiniai darbo užmokesčio vidutiniai dydžiai. Tyrimo atlikimo metu 2016 m. metiniai darbo užmokesčio vidutiniai dydžiai dar nebuvo paskelbti, todėl nuspręsta naudoti naujausius oficialiai skelbiamus paskutinių 12 mėnesių (t.y. 2015 m. III–IV ketvirčio ir 2016 m. I–II ketvirčių) duomenis[[1]](#footnote-1). Lietuvos statistikos departamentas neskelbia duomenų apie vidutinį valandinį darbo užmokestį, todėl tyrimo tikslams naudojami vidutinio mėnesinio bruto[[2]](#footnote-2) darbo užmokesčio duomenys.

Atliekant šį tyrimą ir skaičiuojant Subsidijos darbo užmokesčiui fiksuotuosius įkainius, taip pat buvo išanalizuoti šie teisės aktai:

1. [Lietuvos Respublikos užimtumo rėmimo įstatymas](https://www.e-tar.lt/portal/lt/legalAct/TAR.4C18D17F9BA5/glZUhJvzCK) (2006 m. birželio 15 d. Nr. X-694).
2. [Lietuvos Respublikos užimtumo įstatymas](https://www.e-tar.lt/portal/legalAct.html?documentId=422c8b5042b811e6a8ae9e1795984391) (2016 m. birželio 21 d. Nr. XII-2470).
3. Lietuvos Respublikos socialinės ir darbo apsaugos ministro 2009 m. rugpjūčio 13 d. įsakymas Nr. A1-499 „[Dėl aktyvios darbo rinkos politikos priemonių įgyvendinimo sąlygų ir tvarkos aprašo patvirtinimo](https://www.e-tar.lt/portal/lt/legalAct/TAR.0FD379FA7FA7/FoZgILoZFg)“ (toliau – Aktyvios darbo rinkos politikos priemonių įgyvendinimo ir tvarkos aprašas).
4. Lietuvos Respublikos Vyriausybės 2016 m. birželio 22 d. nutarimas Nr. 644 „[Dėl minimaliojo darbo užmokesčio](https://www.e-tar.lt/portal/lt/legalAct/172d7630394911e69101aaab2992cbcd)“.
5. Lietuvos Respublikos Vyriausybės 2015 m. gruodžio 2 d. nutarimas Nr. 1240 „[Dėl minimaliojo darbo užmokesčio](https://www.e-tar.lt/portal/lt/legalAct/44c9d1009a7b11e58fd1fc0b9bba68a7/BsKOeEBvZL)“.
6. Lietuvos Respublikos Vyriausybės 2015 m. birželio 17 d. nutarimas Nr. 615 „[Dėl minimaliojo darbo užmokesčio](https://www.e-tar.lt/portal/lt/legalAct/0458f2e0166e11e58569be21ff080a8c)“.
7. Lietuvos Respublikos Vyriausybės 2014 m. rugsėjo 24 d. nutarimas Nr. 972 „[Dėl minimaliojo darbo užmokesčio](https://www.e-tar.lt/portal/lt/legalAct/ff85023044af11e483c6e89f9dba57fd)“.
8. Lietuvos Respublikos Vyriausybės 2012 m. gruodžio 19 d. nutarimas Nr. 1543 „[Dėl minimaliojo darbo užmokesčio didinimo](https://www.e-tar.lt/portal/lt/legalAct/TAR.C9E3CDAA49A3)“.
9. Lietuvos Respublikos Vyriausybės 2012 m. birželio 20 d. nutarimas Nr. 718 „[Dėl minimaliojo darbo užmokesčio didinimo](https://www.e-tar.lt/portal/lt/legalAct/TAR.EA71A4C56AA9)“.
10. Lietuvos Respublikos Vyriausybės 2007 m. gruodžio 17 d. nutarimas Nr. 1368 „[Dėl minimaliojo darbo užmokesčio didinimo](https://www.e-tar.lt/portal/lt/legalAct/TAR.815E1DB734B5)“.
11. Lietuvos Respublikos Vyriausybės 2014 m. rugsėjo 10 d. nutarimas Nr. 924 „[Dėl bazinės socialinės išmokos dydžio patvirtinimo](https://www.e-tar.lt/portal/lt/legalAct/f7bdfb303cce11e498a79e861091cd92)“.
12. Lietuvos Respublikos Vyriausybės 2008 m. gruodžio 30 d. nutarimas Nr. 1366 „[Dėl bazinės socialinės išmokos dydžio patvirtinimo](https://www.e-tar.lt/portal/lt/legalAct/TAR.4A6949BB4E41)“.
13. [Lietuvos Respublikos Valstybinio socialinio draudimo įstatymas](https://www.e-tar.lt/portal/lt/legalAct/TAR.0F9036415DBD/kOeABIFuwV) (1991 m. gegužės 21 d., Nr. I-1336).
14. Lietuvos Respublikos Socialinės apsaugos ir darbo ministro 2011 m. gruodžio 19 d. įsakymas Nr. A1-535 „[Dėl metinių darbo dienų koeficientų bei metinių vidutinio mėnesio darbo dienų ir valandų skaičių 2012 metais patvirtinimo](https://www.e-tar.lt/portal/lt/legalAct/TAR.94A1F0055D4D)“.
15. Lietuvos Respublikos Socialinės apsaugos ir darbo ministro 2012 m. gruodžio 21 d. įsakymas Nr. A1-581 „[Dėl metinių darbo dienų koeficientų bei metinių vidutinio mėnesio darbo dienų ir valandų skaičių 2013 metais patvirtinimo](https://e-tar.lt/portal/lt/legalAct/TAR.76ABD00B8F30)“.
16. Lietuvos Respublikos Socialinės apsaugos ir darbo ministro 2013 m. gruodžio 16 d. įsakymas Nr. A1-693 „[Dėl metinių darbo dienų koeficientų bei metinių vidutinio mėnesio darbo dienų ir valandų skaičių 2014 metais patvirtinimo](https://www.e-tar.lt/portal/legalAct.html?documentId=TAR.D52C5A498620)“.
17. Lietuvos Respublikos Socialinės apsaugos ir darbo ministro 2014 m. gruodžio 12 d. įsakymas Nr. A1-646 „[Dėl metinių darbo dienų koeficientų bei metinių vidutinio mėnesio darbo dienų ir valandų skaičių 2015 metais patvirtinimo](https://www.e-tar.lt/portal/lt/legalAct/785921d081f711e4bc68a1493830b8b9)“.
18. Lietuvos Respublikos Socialinės apsaugos ir darbo ministro 2015 m. gruodžio 23 d. įsakymas Nr. A1-789 „[Dėl metinių darbo dienų koeficientų bei metinių vidutinio mėnesio darbo dienų ir valandų skaičių 2016 metais patvirtinimo](https://www.e-tar.lt/portal/lt/legalAct/6c0f0ba0a93e11e5be7fbe3f919a1ebe)“.
19. [2014–2020 m. rekomendacijos dėl projektų išlaidų atitikties Europos Sąjungos struktūrinių fondų reikalavimams](http://www.esinvesticijos.lt/lt/dokumentai/2014-2020-m-rekomendacijos-del-projektu-islaidu-atitikties-europos-sajungos-strukturiniu-fondu-reikalavimams) (aktuali redakcija nuo 2016 m. gegužės 9 d.) (toliau – Rekomendacijos dėl išlaidų atitikties).

**II.2. Tyrimo metodika**

Vadovaujantis Užimtumo įstatymo 41 straipsnio 2 punkto nuostatomis, subsidijos darbo užmokesčiui dydis apskaičiuojamas procentais nuo įdarbinto asmens darbo užmokesčio ir nuo šio darbo užmokesčio apskaičiuotų draudėjo privalomojo valstybinio socialinio draudimo įmokų lėšų[[3]](#footnote-3):

1) 75 procentai apskaičiuotų lėšų, kai įdarbinami asmenys, nurodyti Užimtumo įstatymo 25 straipsnio 1 punkte[[4]](#footnote-4);

2) 60 procentų apskaičiuotų lėšų, kai įdarbinami asmenys, nurodyti Užimtumo įstatymo 25 straipsnio 2 punkte[[5]](#footnote-5);

3) 50 procentų apskaičiuotų lėšų, kai įdarbinami asmenys, nurodyti Užimtumo įstatymo 25 straipsnio 3–9 punktuose[[6]](#footnote-6).

Remiantis šiomis Užimtumo įstatymo nuostatomis, toliau tyrime nuspręsta apskaičiuoti vidutinį darbo užmokestį (su draudėjo privalomojo valstybinio socialinio draudimo įmokomis) ir nustatyti tris subsidijos projekto dalyvio darbo užmokesčiui dydžius pagal subsidijos procentą – 75 procentai, 60 procentų ir 50 procentų.

Vadovaujantis Užimtumo įstatymo 43 straipsnio 4 dalies nuostatomis, kai darbdavio paskirti atsakingi asmenys darbo įgūdžių įgijimui organizuoti skiria daugiau kaip 20 procentų savo darbo laiko, darbdaviams gali būti iš dalies kompensuojamos darbo įgūdžių įgijimo tiesiogiai darbo vietoje organizavimo išlaidos, kurios sudaro:

1) ne daugiau kaip 20 procentų visos mokamos subsidijos darbo užmokesčiui už įdarbintus asmenis, jeigu darbdavio paskirti atsakingi asmenys yra vyresni kaip 50 metų darbuotojai;

2) ne daugiau kaip 10 procentų visos mokamos subsidijos darbo užmokesčiui už įdarbintus asmenis kitais atvejais, negu nurodyti 1 punkte.

Taigi atsižvelgiant į Užimtumo įstatymo nuostatas, įgyvendinant įdarbinimo subsidijuojant priemonę mokamos tik subsidijos darbo užmokesčiui, o įgyvendinant darbo įgūdžių įgijimo rėmimo priemonę – subsidijos darbo užmokesčiui ir darbo įgūdžių įgijimo organizavimo išlaidos. Todėl darbo įgūdžių įgijimo rėmimo priemonės atveju nustatant Subsidijos darbo užmokesčiui fiksuotuosius įkainius bus įskaičiuojama ir darbo įgūdžių įgijimo organizavimo išlaidų dalis.

Atsižvelgiant į tai, kad projektų dalyviai, įtraukti į remiamo įdarbinimo priemones, gali dirbti ne visą darbo dieną, o tik keletą valandų (pagal darbo sutartyje sulygtas darbo valandas) bei, vadovaujantis Rekomendacijų dėl išlaidų atitikties 166 punkto rekomendacija „siekiant paprastesnės fiksuotųjų įkainių apskaitos, rekomenduojamas darbo užmokesčio fiksuotojo įkainio kiekybinio rezultato vienetas – darbo valanda“, nuspręsta nustatyti vidutinį valandinį darbo užmokestį bei atitinkamai valandinius Subsidijos darbo užmokesčiui fiksuotuosius įkainius.

Lietuvos Respublikoje metinis vidutinio mėnesio darbo valandų skaičius kinta kasmet, priklausomai nuo dienų skaičiaus metuose (keliamaisiais metais darbo valandų skaičius įprastai didesnis) ir valstybinių švenčių dienų sutapimu ar nesutapimų su savaitgalio dienomis. Vadovaujantis tyrimo ataskaitos II.1 dalies 14–18 punktuose nustatytais įsakymais, esant penkių darbo dienų savaitei, metinis vidutinio mėnesio darbo valandų skaičius per pastaruosius penkerius metus sudarė: 2012 metais – 167,5 darbo valandos; 2013 metais – 166,8 darbo valandos; 2014 metais – 167,4 darbo valandos; 2015 metais – 167,5 darbo valandos; 2016 metais – 167,5 darbo valandos.

Vidutinis (apskaičiuotas aritmetinio vidurkio būdu, suapvalintas iki vieno skaičiaus po kablelio) metinis vidutinio mėnesio darbo valandų skaičius 2012–2016 metais sudarė 167,3 darbo valandas. Šiuo vidutiniu dirbtų valandų skaičiumi rekomenduojama vadovautis nustatant fiksuotuosius įkainius visam 2014–2020 m. Europos Sąjungos struktūrinių fondų investicijų veiksmų programos laikotarpiui, atsisakant kasmetinio valandinio fiksuotųjų įkainių perskaičiavimo pagal faktinį darbo valandų konkrečiais metais skaičių, kadangi Lietuvoje įprastai nustatomas mėnesinis darbo užmokesčio dydis, nepriklausantis nuo darbo dienų/valandų skaičiaus, todėl metinė darbo užmokesčio suma nekinta keičiantis metiniam darbo valandų skaičiui.

Siekiant nustatyti tinkamą vidutinį mėnesinį ir valandinį darbo užmokestį, kuris yra mokamas projektų dalyviams, įtrauktiems į Užimtumo įstatyme nurodytas remiamo įdarbinimo priemones, buvo atlikta projektų istorinių duomenų analizė ir nustatyta, kad, įgyvendinant įdarbinimo subsidijuojant ir darbo įgūdžių įgijimo rėmimo priemones, 36,89 proc. subsidijų darbo užmokesčiui buvo mokamos nuo nustatyto minimalus darbo užmokesčio (66 144 iš 179 305 subsidijų darbo užmokesčiui).

Taip pat projektų istorinių duomenų analizė parodė, kad 17,26 proc. projektų dalyvių, kuriems buvo nustatytas minimalus darbo užmokestis, buvo skiriamas mėnesinis priedas (11 415 iš 66 144 subsidijų darbo užmokesčiui). Apskaičiuotas mėnesio priedo, kai mokamas minimalus darbo užmokestis, aritmetinis vidurkis siekia 21,16 Eur/mėn., o dažniausiai pasikartojantis dydis (moda) ir vidurinė reikšmė (mediana) yra lygios 0. Atsižvelgiant į tai, kad taip apskaičiuotas aritmetinis vidurkis yra nepatikimas dydis (standartinis nuokrypis yra santykinai didelis[[7]](#footnote-7) palyginus su apskaičiuotu aritmetiniu vidurkiu (standartinis nuokrypis lygus 71,70 Eur/mėn., o aritmetinio vidurkio ir standartinio nuokrypio santykis – 3,39), o mediana, kuri yra patikimesnis ir mažiau jautrus kraštutinėms reikšmėms dydis, yra lygi 0 (tik 17,26 proc. subsidijų darbo užmokesčiui atvejų buvo skirtas mėnesinis priedas), buvo pasirinktas alternatyvus vidutinės reikšmės skaičiavimo būdas. Nulinės reikšmės buvo pašalintos iš tolimesnio tyrimo ir vidutinės reikšmės apskaičiuotos tik iš nenulinių reikšmių. Atitinkamai gauti tokie rezultatai: aritmetinis vidurkis lygus 122,61 Eur/mėn., o mediana lygi 78,66 Eur/mėn. Kadangi apskaičiuotas aritmetinis vidurkis šiuo konkrečiu atveju nėra patikimas dydis, nes standartinis nuokrypis yra santykinai didelis palyginus su apskaičiuotu aritmetiniu vidurkiu (131,71 Eur/mėn.), buvo nuspręsta nustatant vidutinį vieno mėnesio priedo dydį, kai projekto dalyviui mokamas minimalus darbo užmokestis ir buvo skirtas priedas, naudoti medianą, kadangi šis dydis yra patikimesnis ir mažiau jautrus kraštutinėms reikšmėms nei aritmetinis vidurkis (žr. 2 priedą). Tuomet vidutinis vieno mėnesio priedo dydis, kai projekto dalyviui mokamas minimalus darbo užmokestis, buvo apskaičiuotas pagal formulę:

*PDMMA = PDMpried. \* PDDMpried.*, kur

*PDMMA* – vidutinis vieno mėnesio priedo dydis, kai projekto dalyviui mokamas minimalus darbo užmokestis, Eur/mėn.;

*PDMpried.*- remiantis projektų istoriniais duomenimis, statistinės analizės metu nustatytas vidutinis (mediana) vieno mėnesio priedo dydis, kai projekto dalyviui mokamas minimalus darbo užmokestis ir buvo skirtas priedas (78,66 Eur/mėn.);

*PDDMpried.* – projektų dalyvių dalis, kuriems buvo mokamas minimalus darbo užmokestis ir buvo skirtas priedas (17,26 proc.).

Pagal aukščiau nurodytą formulę apskaičiuotas vidutinis vieno mėnesio priedo dydis, kai projekto dalyviui mokamas minimalus darbo užmokestis, sudaro:

*PDMMA = 78,66 \* 0,1726 = 13,58 Eur/mėn.*

Kaip jau buvo minėta aukščiau, projektų istorinių duomenų analizės metu nustatyta, kad, įgyvendinant įdarbinimo subsidijuojant ir darbo įgūdžių įgijimo rėmimo priemones, 36,89 proc. subsidijų darbo užmokesčiui buvo mokamos nuo nustatyto minimalus darbo užmokesčio, taigi likusios 63,11 proc. subsidijos darbo užmokesčiui buvo skaičiuojamos ir mokamos nuo didesnio nei minimalus darbo užmokesčio (Tyrimo II.1 dalyje nurodyta, kad tinkamiausias būdas universaliems, patikimiems ir nesudėtingai atnaujinamiems fiksuotiesiems įkainiams nustatyti – vadovautis Lietuvos statistikos departamento skelbiamais darbo užmokesčio Lietuvos Respublikos ūkyje (šalies ūkyje su individualiosiomis įmonėmis) vidutiniais dydžiais). Siekiant nustatyti šių subsidijų dydį, buvo apskaičiuotas vidutinis mėnesinis bruto darbo užmokestis, remiantis Lietuvos statistikos departamento duomenimis – 741,18 Eur (žr. 3 priedą).

Toliau vidutinis valandinis darbo užmokestis, mokamas įgyvendinant įdarbinimo priemones, buvo nustatytas pagal formulę:

$$DU\_{val.} =\frac{\left((MMA+PD\_{MMA})\*PDD\_{MMA}+DU\_{bruto}\*PDD\_{VDU}\right)\*(1+VSD)}{DL\_{val.}} , kur $$

$DU\_{val.}$ – vidutinis valandinis darbo užmokestis, mokamas įgyvendinant įdarbinimo priemones – įdarbinimą subsidijuojant ir darbo įgūdžių įgijimo rėmimą, Eur/val.;

*MMA* – Lietuvos Respublikos Vyriausybės patvirtinta minimali mėnesinė alga, Eur/mėn. (nuo 2016 m. liepos 1 d. – 380 Eur/mėn.);

*PDMMA* – vidutinis (mediana) mėnesinio priedo dydis, kai projektų dalyviams buvo mokamas minimalus darbo užmokestis, Eur/mėn. (istorinių duomenų analizės metu nustatytas dydis – 13,58 Eur/mėn.);

*PDDMMA* – projektų dalyvių dalis, gavusių minimalų darbo užmokestį (istorinių duomenų analizės metų nustatytas dydis – 36,89 proc.);

*DUbruto*– remiantis Lietuvos statistikos departamento duomenimis apskaičiuotas vidutinis mėnesinis bruto darbo užmokestis, Eur/mėn. (741,18 Eur/mėn.);

*PDDVDU* – projektų dalyvių dalis, gavusių didesnį nei minimalų darbo užmokestį (istorinių duomenų analizės metų nustatytas dydis – 63,11 proc.)

*VSD* – darbdavio apskaičiuojamos ir mokamos valstybinio socialinio draudimo įmokos dydis (30,98 proc. nuo priskaičiuoto darbo užmokesčio)

*DLval.*– vidutinis metinis vidutinio mėnesio darbo valandų skaičius (167,3 darbo valandos).

Pagal šia formulę apskaičiuotas vidutinis valandinis darbo užmokestis, mokamas įgyvendinant įdarbinimo priemones:

$$DU\_{val.} =\frac{\left((MMA+PD\_{MMA})\*PDD\_{MMA}+DU\_{bruto}\*PDD\_{VDU}\right)\*(1+VSD)}{DL\_{val.}}=\frac{\left((380+13,58)\*0,3689+741,18\*0,6311\right)\*(1+0,3098)}{167,30}=4,80$$

Atsižvelgiant į tai, kad Užimtumo įstatyme numatyti trys subsidijuojamo darbo užmokesčio procentai, buvo nustatyti trys subsidijos darbo užmokesčiui dydžiai:

**SDU50** = $DU\_{val.}$ \* 0,5 = 4,80 \* 0,5 = **2,4 Eur/val.**

**SDU60** = $DU\_{val.}$ \* 0,6 = 4,80 \* 0,6 = **2,88 Eur/val.**

**SDU75** = $DU\_{val.}$ \* 0,75 = 4,80 \* 0,75 = **3,60 Eur/val.**, kur

**SDU50 –** subsidijos darbo užmokesčiui dydis, kai subsidijuojama darbo užmokesčio dalis yra 50 proc., Eur/val.;

**SDU60 –** subsidijos darbo užmokesčiui dydis, kai subsidijuojama darbo užmokesčio dalis yra 60 proc., Eur/val.;

**SDU75–** subsidijos darbo užmokesčiui dydis, kai subsidijuojama darbo užmokesčio dalis yra 75 proc., Eur/val.;

$DU\_{val.}$ – vidutinis valandinis darbo užmokestis, mokamas įgyvendinant įdarbinimo priemones – įdarbinimą subsidijuojant ir darbo įgūdžių įgijimo rėmimą, Eur/val. (4,80 Eur/val.)

Vadovaujantis Užimtumo įstatymo 41 straipsnio 2 punkto nuostatomis, subsidijos darbo užmokesčiui dydis negali viršyti 2 Lietuvos Respublikos Vyriausybės patvirtintos minimaliosios mėnesinės algos dydžių (toliau – MMA). Įvertinus nustatytus Subsidijos darbo užmokesčiui fiksuotuosius įkainius, galimybė, kad subsidijos darbo užmokesčiui dydis taikant nustatytus fiksuotuosius įkainius viršys 2 MMA, nėra reali. Šiuo metu 2 MMA sudarytų 760 Eur, tuomet, kai subsidijuojama darbo užmokesčio dalis yra 75 proc., projekto dalyvis turėtų dirbti daugiau nei 211 val. per mėn., kai subsidijuojama darbo užmokesčio dalis yra 60 proc., projekto dalyvis turėtų dirbti daugiau nei 263 val. per mėn., o kai subsidijuojama darbo užmokesčio dalis yra 60 proc., projekto dalyvis turėtų dirbti daugiau nei 316 val. per mėn. Vis dėlto, siekiant įgyvendinti Užimtumo įstatymo nuostatų įgyvendinimą, jei įgyvendinant projektus pasitaikytų atvejų, kuomet subsidijos darbo užmokesčiui dydis per mėnesį viršija 2 MMA, projekto vykdytojas turėtų nedeklaruoti išlaidų dalies viršijančios 2 MMA.

 Siekiant nustatyti darbo įgūdžių įgijimo organizavimo išlaidų dydį, buvo išanalizuoti projektų dalyvių, kurie buvo įtraukti į darbo įgūdžių įgijimo rėmimo priemones, duomenys. Analizės metu nustatyta, kad 52,88 proc. subsidijų darbo užmokesčiui atveju darbdaviams buvo kompensuojamos darbo įgūdžių įgijimo tiesiogiai darbo vietoje organizavimo išlaidos. Kadangi subsidijos darbo užmokesčiui dydžiai nustatyti vienai darbo valandai, o darbo įgūdžių įgijimo organizavimo išlaidos siejamos su subsidijos darbo užmokesčiui dydžiu, buvo nuspręsta apskaičiuoti darbo įgūdžių įgijimo tiesiogiai darbo vietoje organizavimo išlaidas tenkančias projekto dalyvio vienai darbo valandai (darbo įgūdžių įgijimo tiesiogiai darbo vietoje organizavimo išlaidos konkrečiam projekto dalyviui konkretų mėnesį padalintos iš atitinkamo mėnesio faktiškai projekto dalyvio dirbtų darbo valandų skaičiaus). Analizės metu gauti rezultatai – aritmetinis darbo įgūdžių įgijimo organizavimo išlaidų, tenkančių vienai darbo valandai, vidurkis lygus 0,14 Eur/val., o mediana lygi 0,12 Eur/val. (skaičiavimai atlikti neeliminuojant nulinių reikšmių). Kadangi apskaičiuotas aritmetinis vidurkis šiuo konkrečiu atveju nėra patikimas dydis, nes standartinis nuokrypis yra santykinai didelis palyginus su apskaičiuotu aritmetiniu vidurkiu (0,16 Eur/val.), buvo nuspręsta nustatant vidutines darbo įgūdžių įgijimo organizavimo išlaidas, tenkančias vienai darbo valandai, naudoti medianą, kadangi šis dydis yra patikimesnis ir mažiau jautrus kraštutinėms reikšmėms nei aritmetinis vidurkis (žr. 4 priedą).

Atsižvelgiant į analizės rezultatus, nustatytas darbo įgūdžių įgijimo organizavimo išlaidų dydis – **0,12 Eur/val**. Šis dydis taikomas visiems projektų dalyviams, kurie įtraukti į darbo įgūdžių įgijimo rėmimo priemonę, nepriklausomai nuo faktiškai patirtų išlaidų, kadangi nustatant šį darbo įgūdžių įgijimo organizavimo išlaidų dydį (0,12 Eur/val.) buvo atsižvelgta į šių išlaidų patyrimo dažnumą (buvo skaičiuojama mediana iš visų duomenų, neišmetant nulinių reikšmių).

Remiantis analizės metu gautais rezultatais bei Užimtumo įstatymu, kuriame numatyti trys subsidijuojamo darbo užmokesčio procentai ir darbo įgūdžių įgijimo organizavimo išlaidų kompensavimas, buvo nustatyti šeši Subsidijos darbo užmokesčiui fiksuotieji įkainiai:

**FĮĮS50** = SDU50 = **2,4**

**FĮĮS60** = SDU60 = **2,88**

**FĮĮS75** = SDU75 = **3,6**

**FĮDĮĮR50** = SDU50 + DĮĮO = **2,52**

**FĮDĮĮR60** = SDU60 + DĮĮO = **3,00**

**FĮDĮĮR75** = SDU75 + DĮĮO = **3,72**, kur

**FĮĮS50 –** Subsidijos darbo užmokesčiui fiksuotasis įkainis (kai įgyvendinama įdarbinimo subsidijuojant priemonė ir subsidijuojama darbo užmokesčio dalis yra 50 proc.), Eur/val.;

**FĮĮS60** – Subsidijos darbo užmokesčiui fiksuotasis įkainis (kai įgyvendinama įdarbinimo subsidijuojant priemonė ir subsidijuojama darbo užmokesčio dalis yra 60 proc.), Eur/val.;

**FĮĮS75–** Subsidijos darbo užmokesčiui fiksuotasis įkainis (kai įgyvendinama įdarbinimo subsidijuojant priemonė ir subsidijuojama darbo užmokesčio dalis yra 75 proc.), Eur/val.;

**FĮDĮĮR50 –** Subsidijos darbo užmokesčiui fiksuotasis įkainis (kai įgyvendinama darbo įgūdžių įgijimo rėmimo priemonė ir subsidijuojama darbo užmokesčio dalis yra 50 proc.), Eur/val.;

**FĮDĮĮR60** – Subsidijos darbo užmokesčiui fiksuotasis įkainis (kai įgyvendinama darbo įgūdžių įgijimo rėmimo priemonė ir subsidijuojama darbo užmokesčio dalis yra 60 proc.), Eur/val.;

**FĮDĮĮR75–** Subsidijos darbo užmokesčiui fiksuotasis įkainis (kai įgyvendinama darbo įgūdžių įgijimo rėmimo priemonė ir subsidijuojama darbo užmokesčio dalis yra 75 proc.), Eur/val.;

**SDU50 –** subsidijos darbo užmokesčiui dydis, kai subsidijuojama darbo užmokesčio dalis yra 50 proc., Eur/val. (nustatytas dydis 2,4 Eur/val.);

**SDU60 –** subsidijos darbo užmokesčiui dydis, kai subsidijuojama darbo užmokesčio dalis yra 60 proc., Eur/val. (nustatytas dydis 2,88 Eur/val.);

**SDU75 –** subsidijos darbo užmokesčiui dydis, kai subsidijuojama darbo užmokesčio dalis yra 75 proc., Eur/val. (nustatytas dydis 3,6 Eur/val.);

**DĮĮO** – darbo įgūdžių įgijimo organizavimo išlaidų dydis, kai įgyvendinama darbo įgūdžių įgijimo rėmimo priemonė, Eur/val. (nustatytas dydis 0,12 Eur/val.).

**III. TYRIMO REZULTATAI**

Remiantis tyrimo ataskaitos II dalyje pateikta metodika bei skaičiavimais, nustatyti šeši Subsidijos darbo užmokesčiui fiksuotieji įkainiai:

1 lentelė. Subsidijos darbo užmokesčiui fiksuotieji įkainiai.

|  |  |  |  |
| --- | --- | --- | --- |
| Subsidijos darbo užmokesčiui fiksuotasis įkainis | Subsidijos darbo užmokesčiui dalis | Darbo įgūdžių įgijimo organizavimo išlaidų dalis | Nustatytas dydis, Eur/val. |
| 1 | 2 | 3 | 4=2+3 |
| **FĮĮS50 –** Subsidijos darbo užmokesčiui fiksuotasis įkainis (kai įgyvendinama įdarbinimo subsidijuojant priemonė ir subsidijuojama darbo užmokesčio dalis yra 50 proc.), Eur/val. | 2,4 | - | **2,4** |
| **FĮĮS60** – Subsidijos darbo užmokesčiui fiksuotasis įkainis (kai įgyvendinama įdarbinimo subsidijuojant priemonė ir subsidijuojama darbo užmokesčio dalis yra 60 proc.), Eur/val. | 2,88 | - | **2,88** |
| **FĮĮS75–** Subsidijos darbo užmokesčiui fiksuotasis įkainis (kai įgyvendinama įdarbinimo subsidijuojant priemonė ir subsidijuojama darbo užmokesčio dalis yra 75 proc.), Eur/val. | 3,6 | - | **3,6** |
| **FĮDĮĮR50 –** Subsidijos darbo užmokesčiui fiksuotasis įkainis (kai įgyvendinama darbo įgūdžių įgijimo rėmimo priemonė ir subsidijuojama darbo užmokesčio dalis yra 50 proc.), Eur/val. | 2,4 | 0,12 | **2,52** |
| **FĮDĮĮR60** – Subsidijos darbo užmokesčiui fiksuotasis įkainis (kai įgyvendinama darbo įgūdžių įgijimo rėmimo priemonė ir subsidijuojama darbo užmokesčio dalis yra 60 proc.), Eur/val. | 2,88 | 0,12 | **3,0** |
| **FĮDĮĮR75–** Subsidijos darbo užmokesčiui fiksuotasis įkainis (kai įgyvendinama darbo įgūdžių įgijimo rėmimo priemonė ir subsidijuojama darbo užmokesčio dalis yra 75 proc.), Eur/val. | 3,6 | 0,12 | **3,72** |

Šiais fiksuotaisiais įkainiais nustatomos subsidijos darbo užmokesčiui eurais, tenkančios vienam projekto dalyviui už vieną darbo valandą. Pagal šiuos nustatytus fiksuotuosius įkainius (1 lentelės 4 stulpelis) apmokama projekto dalyvio subsidijos darbo užmokesčiui suma už ataskaitinį mėnesį apskaičiuojama projekto dalyvio konkretų mėnesį faktiškai dirbtas darbo valandas padauginus iš nustatyto fiksuotojo įkainio dydžio.

**IV. NUSTATYTŲ FIKSUOTŲJŲ DYDŽIŲ TAIKYMAS**

Tyrimu nustatyti Subsidijos darbo užmokesčiui fiksuotųjų įkainių dydžiai yra maksimalūs. Pareiškėjas, teikdamas paraišką dėl projekto finansavimo, gali nusimatyti mažesnius įkainius. Projekte konkrečiam projekto dalyviui taikomas vienas iš šešių tyrimo ataskaitos III dalyje nustatytų Subsidijos darbo užmokesčiui fiksuotųjų įkainių, atsižvelgiant į įgyvendinamą remiamo įdarbinimo priemonę ir nustatytą subsidijos procentą. Nustatyti vertinimo metu fiksuotieji įkainiai turi būti įrašyti Projekto sutartyje ir negali būti keičiami projekto įgyvendinimo metu išskyrus atvejus, kai pasikeičia jų taikymą reglamentuojantys teisės aktai.

Pareiškėjai paraiškos rengimo metu suplanuoja, kiek projekto dalyvių numatoma įtraukti į įdarbinimo subsidijuojant ir darbo įgūdžių įgijimo rėmimo priemones, kiek vidutiniškai mėnesių planuojama jiems mokėti subsidijas darbo užmokesčiui, kiek vidutiniškai per mėnesį projekto dalyviai faktiškai dirbs valandų, kokiam skaičiui projektų dalyvių bus taikomas 50 proc., 60 proc. ir 75 proc. subsidijos darbo užmokesčiui dydis, ir atitinkamai pasirenka tyrimo ataskaitos III dalyje numatytus įkainius ir juos daugina iš planuojamo darbo valandų skaičiaus[[8]](#footnote-8).

Projekto vykdymo metu konkrečiam projekto dalyviui apmokamos subsidijos darbo užmokesčiui ir darbo įgūdžių įgijimo organizavimo išlaidos, pritaikius vieną iš šešių tyrimo ataskaitos III dalyje nustatytų fiksuotųjų įkainių vienai darbo valandai.

Subsidijos darbo užmokesčiui ir darbo įgūdžių įgijimo organizavimo išlaidoms, kurios apmokamos taikant tyrimo ataskaitos III dalyje nustatytus fiksuotuosius įkainius, pagrįsti projekto vykdytojas turi pateikti:

1. Pažymą dėl subsidijų darbo užmokesčiui apmokėjimo (5 priedas).
2. Darbo įgūdžių įgijimo rėmimo ir finansavimo sutarties kopiją arba Įdarbinimo subsidijuojant įgyvendinimo ir finansavimo sutarties kopiją.
3. Projekto dalyvio darbo laiko apskaitos žiniaraščio kopiją.

Šioje tyrimo ataskaitoje nustatyti fiksuotųjų įkainių dydžiai perskaičiuojami vieną kartą per metus, Lietuvos statistikos departamentui paskelbus ankstesnių metų metinius (nesant metinių – ketvirtinius) duomenis apie vidutinį mėnesinį bruto darbo užmokestį, bet ne vėliau kaip iki einamųjų metų II ketvirčio pabaigos, tik tuo atveju, jei vidutinio mėnesinio bruto darbo užmokesčio pokytis didesnis nei 10 proc. Fiksuotųjų įkainių dydžiai perskaičiuojami iš praėjusių metų (naudojant metinius duomenis) arba naujausių keturių ketvirčių (naudojant ketvirtinius duomenis) duomenų apie vidutinį darbo užmokestį. Pirmasis fiksuotųjų įkainių perskaičiavimas atliekamas iki 2017 m. II ketvirčio pabaigos. Papildomai, darbo užmokesčio fiksuotieji įkainiai perskaičiuojami pasikeitus Lietuvos Respublikos teisės aktuose nustatytiems darbdavio mokamų valstybinio socialinio draudimo įmokų dydžiams bei pasikeitus Lietuvos Respublikos Vyriausybės nutarimu nustatytai minimaliai mėnesinei algai.

Taip pat tyrimas peržiūrimas ir atnaujinamas, jei pasikeičia teisės aktų, reglamentuojančių darbo ieškančių asmenų užimtumo rėmimą, nuostatos, turinčios įtakos subsidijų darbo užmokesčiui dydžiams (pvz.: nustatomi kitokie subsidijų procentai, panaikinamas darbo įgūdžių įgijimo organizavimo išlaidų kompensavimas).

Už tyrimo ataskaitos atnaujinimą atsakinga Europos socialinio fondo agentūra.

Tyrimu nustatyti fiksuotieji įkainiai gali būti taikomi ir kitų priemonių projektams, įgyvendinamiems pagal 2014–2020 m. Veiksmų programą, jei projekto veiklos skirtos įgyvendinti įdarbinimo rėmimo priemones pagal Lietuvos Respublikos užimtumo įstatymą ir atitinkamoms išlaidoms padengti (subsidijoms darbo užmokesčiui, darbo įgūdžių įgijimo organizavimo išlaidoms).

Tyrimo ataskaitoje nustatyti Subsidijos darbo užmokesčiui fiksuotųjų įkainių dydžiai taikomi už projekto dalyvio darbo laikotarpį nuo tos dienos, kai tyrimo ataskaitai pritaria Lietuvos Respublikos finansų ministerija. Šioje ataskaitoje nustatyti fiksuotųjų įkainių dydžiai keičiami tyrimo ataskaitą išdėstant nauja redakcija ir įsigalioja bei taikomi už projekto dalyvio darbo laikotarpį nuo tos dienos, kai pakeitimams pritaria Lietuvos Respublikos finansų ministerija.

1. Duomenų šaltinis: <http://osp.stat.gov.lt/statistiniu-rodikliu-analize?id=1823&status=A> [↑](#footnote-ref-1)
2. Bruto darbo užmokestis – atlyginimas pinigais, apimantis tiesiogiai darbdavio darbuotojui mokamą pagrindinį darbo užmokestį ir papildomą uždarbį, įskaitant darbuotojo mokamas valstybinio socialinio draudimo įmokas ir gyventojų pajamų mokestį. Neįskaitoma materialinė, laikinojo nedarbingumo pašalpa, mokama neatsižvelgiant į finansavimo šaltinį, kompensacija už nepanaudotas kasmetines atostogas, išeitinė išmoka ir pan. *(Šaltinis: Lietuvos statistikos departamento generalinio direktoriaus 2014 m. gegužės 8 d. įsakymu Nr. DĮ-107 patvirtinta Ketvirtinio darbo apmokėjimo statistinių rodiklių rengimo metodika)* [↑](#footnote-ref-2)
3. Vadovaujantis Užimtumo įstatymo nuostatomis, įmokos į Garantinį fondą neįskaičiuojamos. [↑](#footnote-ref-3)
4. Darbingo amžiaus neįgalieji, kuriems nustatytas iki 25 procentų darbingumo lygis arba sunkus neįgalumo lygis. [↑](#footnote-ref-4)
5. Bedarbiai, kurie yra darbingo amžiaus neįgalieji, kuriems nustatytas 30–40 procentų darbingumo lygis arba vidutinis neįgalumo lygis. [↑](#footnote-ref-5)
6. Bedarbiai, kurie yra darbingo amžiaus neįgalieji, kuriems nustatytas 45–55 procentų darbingumo lygis arba lengvas neįgalumo lygis; nekvalifikuoti bedarbiai, kurie nėra įgiję jokios profesinės kvalifikacijos arba jų užsienyje įgyta profesinė kvalifikacija nėra pripažinta įstatymų nustatyta tvarka, taip pat bedarbiai, kurie neturi jokios neformaliu būdu įgytos kompetencijos, pripažintos įstatymų nustatyta tvarka; ilgalaikiai bedarbiai iki 25 metų, kurių nedarbo trukmė ilgesnė kaip 6 mėnesiai, ir ilgalaikiai bedarbiai nuo 25 metų, kurių nedarbo trukmė ilgesnė kaip 12 mėnesių, skaičiuojant nuo įsiregistravimo teritorinėje darbo biržoje dienos; vyresni kaip 50 metų bedarbiai; asmenys, turintys teisę į papildomas užimtumo garantijas pagal Lietuvos Respublikos valstybės įmonės Ignalinos atominės elektrinės darbuotojų papildomų užimtumo ir socialinių garantijų įstatymą; bedarbiai iki 29 metų; pirmą kartą pagal įgytą kvalifikaciją ar kompetenciją darbo veiklą pradedantys bedarbiai. [↑](#footnote-ref-6)
7. Čia ir toliau tyrimo ataskaitoje santykinai didelis standartinis nuokrypis palyginus su aritmetiniu vidurkiu laikomas tuomet, kai standartinio nuokrypio ir aritmetinio vidurkio santykis yra didesnis nei 0,05 (5 proc.). [↑](#footnote-ref-7)
8. Pavyzdžiui, projekte planuojama įdarbinimo subsidijuojant priemonė, į kurią planuojama įtraukti 11 100 projekto dalyvių (10 000 iš jų bus taikoma 50 proc. subsidija, 1 000 – 60 proc., 100 – 75 proc.), vidutinis mėnesių skaičius, kurį bus mokama subsidija darbo užmokesčiui, yra 5 mėn., tuomet planuojamas subsidijų skaičius yra 55 500 (50 000 – kai taikoma 50 proc. subsidija, 5 000 – 60 proc., 500 – 75 proc.), vidutinis faktiškai dirbtų val. skaičius – 100 d. val. Taigi planuojama šiai veiklai suma lygi: 10 000 dalyvių \* 5 mėn. \* 100 val. \* 2,4 Eur/val. + 1 000 dalyvių \* 5 mėn. \* 100 val. \* 2,88 Eur/val. + 100 dalyvių \* 5 mėn. \* 100 val. \* 3,6 Eur/val. = 13 620 000 Eur. [↑](#footnote-ref-8)